
Për lejimin e fillimit të veprimtarisë akademike të programeve të studimit, akademisë së studimeve të aplikuara, Durrës, në përputhje me licencën e dhënë

Në mbështetje të nenit 102 të Kushtetutës së Republikës së Shqipërisë, ligjit nr. 9741, datë 21.5.2007 “Për arsimin e lartë në Republikën e Shqipërisë”, të ndryshuar, vendimit të Këshillit të Ministrave nr. 693, datë 12.10.2011 “Për licencimin e Akademisë së Studimeve të Aplikuara, Durrës”,

Urdhëroj:

1. Lejimin e fillimit të veprimtarisë akademike të Akademisë së Studimeve të Aplikuara, Durrës, për programet e studimit të ciklit të parë “Bachelor” në:
a) Menaxhim biznesi;
b) Financë;
c) Mësuesi për arsimin fillor;
d) Mësuesi për arsimin parashkollor;
e) Drejtësi;
f) Infermieri.
2. Programet e studimeve “Bachelor” të përcaktuara në pikën 1 të këtij urdhri, realizohen me 180 kredite dhe kohëzgjatja normale e tyre është 3 vite akademike. Në përfundim të tyre lëshohet diplomë “Bachelor” në fushën e arsimit të kryer.
3. Veprimtaria akademike, për programet e studimeve të sipërpërmendura në këtë urdhër, të fillojë në vitin akademik 2011-2012.
4. Ngarkohet për zbatimin e këtij urdhri Sekretari i Përgjithshëm, Drejtoria e Zhvillimit të Arsimit Jopublik dhe Akademia e Studimeve të Aplikuara, Durrës.
Ky urdhër hyn në fuqi menjëherë.

